עקרב-חול ניצני

**עַקְרַב-חוֹל נִצָּנִי** (שם מדעי: *Buthacus nitzani*) הוא מין של עקרב ממשפחת העקצניים, שתואר כמין עצמאי ב-2021 במסגרת מחקר מקיף של הסוג עקרב-חול (*Buthacus*) באזור הלבנט. הוא תואר במקור כתת-מין של עקרב-חול דק-לסת (*Buthacus leptochelys*). הוא נצפה רק בישראל, החל מנחל שורק דרומה דרך חולות חלוצה עד לבאר מילכה.

## טקסונומיה ואטימולוגיה
הוא תואר לראשונה בשנת 1973 על-ידי גרשם לוי, פנחס אמתי ונחום שולוב כתת-מין של עקרב-חול דק-לסת (*Buthacus leptochelys*) תחת השם *B. l. nitzani* על סמך פרט מחולות חלוצה. בחלק מן העבודות המאוחרות הוצע כי מדובר בטקסון זהה ל-*Buthacus tadmorensis*, אך מחקרי המשך שמרו לרוב על מעמדו כתת-מין או התייחסו אל מעמדו כמצוי בספק.

במסגרת מאמר שפורסם בעלון המוזיאון האמריקאי לתולדות הטבע בשנת 2021 על-ידי שלמה קאין, ערן גפן ולורנצו פרנדיני, הוא הועלה לדרגת מין נפרד תחת השם *Buthacus nitzani*, לאחר שהם הראו כי הוא נבדל באופן עקבי מ-*Buthacus leptochelys* במורפולוגיה חיצונית כמו גם בריצופי DNA גרעיני ומיטוכונדריאלי. ניתוחים סטטיסטיים הראו הפרדה ברורה בין הטקסונים, במיוחד אצל נקבות, אף שהם קרובים זה לזה גם בעץ הפילוגנטי, לצד עקרב-חול אמיתי.

שם המין הספציפי *nitzani* ניתן על שם מ’ ניצן, שאסף את הפרט ששימש כהולוטייפ של המין, נקבה בוגרת בחולות חלוצה בסמוך לצאלים בשנת 1961, הנשמרת באוסף האוניברסיטה העברית (HUJ INVSC 280).

## תיאור
עקרב-חול ניצני הוא עקרב מדברי בינוני (זכרים 47.5–58.5 מ"מ, נקבות 44.4–54.6 מ"מ), בעל גוף דק, איברים מוארכים, ועוקץ דק וארוך, האופייניים למיני העקרב-חול. צבע הגוף הבסיסי צהוב-זיתי, כשהאיברים החיצוניים בהירים, בגוון צהבהב חולי.

כמו מינים אחרים בסוג, לעקרב-חול ניצני רגלי הליכה ארוכות, ועליהן שורות של זיפים ארוכים (macrosetae), המסייעים בתנועה על מצעי חול רופפים וחמרה מדברית.

זיהוי המין ביחס לקרוביו קשה בתנאי שדה, אך החלוקה הגאוגרפית מקלה על המלאכה; שכן בישראל הוא חי בחפיפה רק לעקרב-חול לוי. בשונה ממנו, לעקרב-חול ניצני קיימת שן עזר חיצונית בצבת (OAD), הרגלבחנין והצבת רחבות יותר; והרכסים בגב הבטן האחורית (Venrolateral carinae) יותר חדים ומשתנים בצורתם.

## תפוצה
תפוצת עקרב-חול ניצני ידועה מהטווח שבין נחל שורק בדרום מישור החוף, דרומה דרך חולות חלוצה עד לחולות באר מילכה, שם הוא חי בתפוצה חופפת לצד עקרב-חול לוי, קטלן עברי, צרבן ישראלי, ועקרבון נגבי. בצפון התפוצה הוא חי לצד קטלן דו-גוני וקטלן עב-צבתות.

נראה כי על-אף שתפוצתו של המין ככל הנראה מוגבלת בשלב זה לישראל, סביר להניח שהוא חי גם ברצף החולות הצפוני של חצי האי סיני, במרחבים הסמוכים לגבול ישראל-מצרים, אם כי הדבר טרם תועד היטב.

## אקולוגיה
בדומה למיני עקרב-חול אחרים, עקרב-חול ניצני הוא טורף חסרי-חוליות קטן, הניזון מחרקים ופרוקי-רגליים נוספים הנפוצים במערכות חולות מדבריות, כגון חיפושיות קרקע, צרצרים ועכבישים קטנים. הוא מסתתר בשעות היום במחילות רדודות בחול, או מתחת לאבנים, ויוצא לפעילות על פני הקרקע בשעות החשיכה לציד ורבייה.

במסגרת מחקרים פילוגנטיים המאחדים נתוני רצף DNA עם תכונות מורפולוגיות, משמש המין יחד עם עקרב-חול אמיתי, עקרב-חול לוי ומינים נוספים של הסוג *Buthacus* מצפון אפריקה ומאסיה, לבחינת דפוסי התפשטות וחילופי אוכלוסיות בין אפריקה לאסיה לאורך גשרים יבשתיים קדומים באזור סיני, הערבה וחצי האי ערב.

בית הגידול אופייני למיני עקרב-חול: חולות מיוצבים למחצה, מישורי חול וחמרה מדבריים ולעיתים דיונות נמוכות, באקלים מדברי יבש וחם. הוא פעיל בעיקר בלילה, ומרבית הפרטים נאספו באמצעות סריקות באור על-סגול בלילות חמים של ירח חסר.

## קישורים חיצוניים

## הערות שוליים

קטגוריה:בעלי חיים שתוארו ב-1973
קטגוריה:ארץ ישראל: עקרבאים
קטגוריה:עקצניים
קטגוריה:טקסונים שתוארו בידי פנחס אמתי
קטגוריה:טקסונים שתוארו בידי גרשום לוי